Μοσχαρίσιες σπαλομπριζόλες με γλυκοπικάντικη σος και βασιλικό
Ούτε γλυκές ούτε ιδιαίτερα καυτερές γίνονται αυτές οι μπριζόλες. Η εξωτική μαρινάδα τους χαρίζει γλυκοπικάντικες νότες, που «δένουν» υπέροχα με το γλυκό άρωμα του βασιλικού.
4 μοσχαρίσιες σπαλομπριζόλες, περίπου 400 - 500 γρ. η καθεμία, 1 μέτριο ξερό κρεμμύδι, σε μικρά καρέ, 2 πιπεριές τσίλι, φρέσκες ή ξερές, σε μικρά κομματάκια, 250 γρ. teriyaki sauce, 120 γρ. sweet chilli sauce, 4 - 5 κουτ. σούπας φύλλα βασιλικού, χοντροκομμένα, 1 σκελίδα σκόρδου, λιωμένη (αν θέλουμε), ελαιόλαδο, για το άλειμμα, αλάτι, πιπέρι φρεσκοτριμμένο
Για να φτιάξουμε τις μπριζόλες, ξεκινάμε βάζοντας το κρέας σε ένα ταψί που να τις χωράει ακριβώς. Ανακατεύουμε τα υλικά της μαρινάδας (χωρίς να προσθέσουμε αλατοπίπερο και ελαιόλαδο) και περιχύνουμε τις μπριζόλες. Σκεπάζουμε με μεμβράνη και βάζουμε στο ψυγείο να μαριναριστούν για τουλάχιστον 5 ώρες (ιδανικά για 24). Βγάζουμε τις μπριζόλες από το ψυγείο 30 - 40 λεπτά πριν από το ψήσιμο, για να μην είναι πολύ κρύες όταν θα τις ψήσουμε. Τις σκουπίζουμε με χαρτί κουζίνας, για να απομακρύνουμε τη μαρινάδα, που μπορεί να καεί στο ψήσιμο. Τις λαδώνουμε καλά και τις αλατοπιπερώνουμε. Είτε τις ψήσουμε στα κάρβουνα είτε σε ψησταριά υγραερίου, πρέπει η φωτιά στην αρχή να είναι δυνατή και μετά χαμηλή, ώστε να ψηθούν στο εσωτερικό τους. Είναι προτιμότερο να τις ψήσουμε στη σχάρα (και όχι σε πλάκα), για να στάζουν τα λίπη. Αφού ροδίσουν και μισοψηθούν, μπορούμε να τις αλείψουμε με λίγη από τη μαρινάδα. Χρειάστηκαν -τόσο στα κάρβουνα όσο και στην ψησταριά υγραερίου (18,7 KW)- 3 έως 4 λεπτά από κάθε πλευρά σε δυνατή φωτιά και μετά άλλα 8 - 10 λεπτά σε χαμηλή φωτιά, με τακτικά γυρίσματα, για καλοψημένο αλλά όχι στεγνό αποτέλεσμα. Περίπου 16 - 18 λεπτά συνολικά.  Αφού τις ψήσουμε, μπορούμε να τις πασπαλίσουμε με λίγο ψιλοκομμένο βασιλικό. Συνοδεύουμε με λίγη sweet chilli sauce, γιαούρτι και αγγουροντομάτα με κάππαρη. 
Κρέας,Μοσχάρι,BBQ